P. Hrušovský, podpredseda NR SR: (2002-07-03):
Otváram rozpravu o tomto bode programu. Pýtam sa poslancov, či sa chcú prihlásiť do rozpravy ústne, keďže som nedostal žiadne písomné prihlášky. Nie je to tak. Preto vyhlasujem rozpravu o tomto bode za skončenú. Prerušujem rokovanie o tomto bode. Ďakujem pánom poslancom Osuskému a Palackovi. Pristúpime k rokovaniu o ďalšom návrhu, ktorým je návrh poslanca Národnej rady Slovenskej republiky Rastislava Šeptáka na vydanie zákona, ktorým sa mení a dopĺňa zákon Slovenskej národnej rady č. 100/1988 Zb. o sociálnom zabezpečení v znení neskorších predpisov . Pán poslanec Šepták, máte slovo. R. Šepták, poslanec: Ďakujem za slovo, pán predsedajúci. Dámy a páni, môj návrh zákona, ktorý menil a dopĺňal zákon č. 100/1988 Zb., má za úlohu pomôcť ľuďom popri zamestnaní prilepšiť si v svojej životnej situácii, mal za úlohu pomôcť ľuďom, ktorí doma nesedia len tak, ale chcú si ešte privyrobiť a zlepšiť životnú situáciu tak, že podnikajú, a vlastne tým, že sa dostanú nad 100 000 príjmu, musia odvádzať odvody do Sociálnej poisťovne, čím často to, čo zarobia, vlastne je menej ako to, čo musia za rok odviesť, a preto svoje živnosti končia a podnikajú takýmto spôsobom načierno alebo absolútne sa stávajú pasívnymi. Chcel som, aby aktivita týchto ľudí bola podporená, ide hlavne o študentov, dôchodcov a o ľudí, ktorí skrátka majú problém a chcú si prilepšiť na život. Chcem povedať, že zákon, ktorý Národná rada o Sociálnej poisťovni prijala, ruší zákon č. 100/1988 Zb., a preto môj návrh zákona musím stiahnuť, ale nedá mi nepovedať pár viet na margo ministerstva práce a sociálnych vecí, odkiaľ napísali do stanoviska k môjmu zákonu zásadný nesúhlas, kde tvrdia, že predložený návrh zákona zásadným spôsobom narúša základné princípy súčasného nemocenského poistenia a dôchodkového zabezpečenia, ako aj budúceho základného sociálneho poistenia, a to princíp povinného poistenia a princíp rovnosti príležitostí. Jednoznačne možno predpokladať, že takýto návrh bude na jednej strane viesť k zvýšeniu počtu samostatne zárobkovo činných osôb, ktorým zanikne povinná účasť na nemocenskom poistení a dôchodkovom zabezpečení, čím sa zníži ich miera solidarity v systéme sociálneho poistenia, a na druhej strane negatívnym spôsobom ovplyvní príjmovú časť rozpočtu Sociálnej poisťovne. Chcem povedať, že to je hlboké nedorozumenie. A musím vyjadriť obrovské sklamanie nad ministerstvom práce a sociálnych vecí, akým zásadným spôsobom tak jednoduchý zákon, aký som tu predložil, na tomto ministerstve nepochopili. Jednoducho tu nejde o to, o čom oni píšu, tu ide o to, aby sme ľuďom pomohli, pomohli v ich ťažkom živote. A síce na jednej strane priznávajú, že sa zvýši počet týchto samostatne zárobkovo činných osôb, ale na druhej strane treba povedať štatisticky, že nijakým spôsobom sa to nedotkne štátneho rozpočtu, pretože nevieme definovať, koľko takýchto ľudí môže byť. Naopak, ja zastávam stanovisko to, že čím viac ľudí bude podnikať, keď sa im oplatí podnikať, tak tým viac peňazí zarobia a tým viac peňazí vrazia do spotreby, čím roztočíme financie na Slovensku. To je môj názor. A jednoducho myslím si, že ministerstvo práce a sociálnych vecí by malo zásadným spôsobom si premyslieť svoju koncepciu ďalšej politiky. Ďakujem veľmi pekne, pán podpredseda, a sťahujem tento môj zákon.